Source: http://www.cfo.sk/articles/zmeny-v-definicii-velkostnych-kriterii-podla-zakona-o-uctovnictve
Timestamp: 2020-02-20 19:50:48+00:00
Document Index: 3502875

Matched Legal Cases: ['§ 2', '§ 17', '§ 19', '§ 22', '§ 2', '§ 2', '§ 26']

Zmeny v definícii veľkostných kritérií podľa zákona o účtovníctve
Zmena v definícii čistého obratu môže pre niektoré podniky znamenať zrušenie povinnosti zostaviť IFRS závierku, konsolidovanú závierku alebo overiť závierku audítorom, uplatní sa od budúcoročnej závierky
12.12.2014 | Zdroj: KPMG
Novela zákona o účtovníctve schválená parlamentom 30. októbra 2014 (zákon č. 333/2014 Z.z.) prináša zmenu v definícii čistého obratu. Zmena je účinná od 1. januára 2015.
Čistý obrat sa používa ako jedno z troch veľkostných kritérií vo viacerých ustanoveniach zákona o účtovníctve, pričom v znení zákona platnom do 1. januára 2015 bol definovaný samostatne v týchto ustanoveniach:
pri definícii mikro účtovných jednotiek (§ 2 ods. 5),
pri stanovení povinnosti zostaviť individuálnu účtovnú závierku podľa IFRS v znení prijatom EÚ (§ 17a ods. 2),
pri stanovení povinnosti nechať si overiť účtovnú závierku audítorom (§ 19 ods. 1),
pri stanovení povinnosti zostaviť konsolidovanú účtovnú závierku (§ 22 ods. 10).
Pred novelou zákona predstavoval čistý obrat všetky výnosy s výnimkou mimoriadnych výnosov, t.j. súčet výnosov v účtových skupinách 60 až 67, pretože všetky tieto výnosy boli označované ako výnosy z bežnej činnosti.
Po novom je čistý obrat jednotne zadefinovaný v § 2 ods. 15 a zahŕňa iba:
výnosy v účtovej skupine 60x – výnosy dosahované z predaja výrobkov, tovarov a služieb po odpočítaní zliav,
iné výnosy po odpočítaní zliav, ktoré účtovná jednotka dosahuje z takých činností, ktoré sú predmetom jej podnikania.
Ministerstvo financií uvádza, že stanovenie čistého obratu sa odvíja od skutočného predmetu podnikania a má zahŕňať iba výnosy, ktoré účtovná jednotka dosiahla z činnosti, ktoré sú predmetom jej podnikania. Do čistého obratu nepatria napr. výnosy, ktoré účtovná jednotka dosiahla z predaja prebytočného majetku a podobne.
Touto zmenou sa výška čistého obratu zníži o rôzne druhy výnosov účtovaných v iných skupinách ako je 60x, napr. rozpúšťanie opravných položiek, postúpenie pohľadávok, predaje majetku a podobne.
Definícia majetku zostáva nejednotná
Na rozdiel od čistého obratu, ktorého definícia je v zákone o účtovníctve jednotná, definícia majetku ako ďalšieho z veľkostných kritérií (zákon používa pojem „celková suma majetku“) zostáva v rôznych ustanoveniach zákona rozdielna:
pri definícii mikro, malých a veľkých účtovných jednotiek (§ 2 novelizovaného zákona) sa používa majetok netto, t.j. suma zistená zo súvahy v ocenení upravenom o položky podľa § 26 ods. 3 (oprávky a opravné položky); doteraz sa pre vymedzenie mikro účtovnej jednotky používal majetok brutto a malej účtovnej jednotky majetok netto,
pri stanovení povinnosti zostaviť individuálnu účtovnú závierku podľa IFRS to je majetok brutto (t.j. zostáva tak, ako doteraz),
pri stanovení nechať si overiť účtovnú závierku audítorom je to majetok brutto (zostáva tak, ako doteraz),
pri stanovení povinnosti zostaviť konsolidovanú účtovnú závierku je to majetok netto (zostáva tak, ako doteraz).
Keďže tieto zmeny nadobúdajú účinnosť 1. januára 2015, na účtovnú závierku k 31. decembru 2014 nebudú mať vplyv.
O zmenách v zákone o účtovníctve informovala spoločnosť KPMG, komplexné zhrnutie nájdete v v tomto príspevku.